b'\n_START_ARTICLE_\nR\xc3\xa0dio Igualada\n_START_SECTION_\nHist\xc3\xb2ria\n_START_PARAGRAPH_\nLa r\xc3\xa0dio arriba a Igualada el Nadal del 1944 quan Josep M. Prat, t\xc3\xa8cnic radiof\xc3\xb2nic, lampista i electricista, crea, al seu mateix domicili, la primera emissora de la ciutat. Era una modesta emissora que emetia a 50 watts i que abastava tota la comarca de l\xe2\x80\x99Anoia. Es posa en marxa emetent m\xc3\xbasica i discos dedicats. Prat cobrava tres pessetes per cada dedicat\xc3\xb2ria. Al cap d\xe2\x80\x99uns dies, i en ser festes de Nadal, Josep M. Prat obre els micr\xc3\xb2fons de la seva emissora a la Comissi\xc3\xb3 de Reis d\xe2\x80\x99Igualada perqu\xc3\xa8 el Patge Faruk, emissari del Reis Mags d\'Orient, pogu\xc3\xa9s fer arribar els seus consells als m\xc3\xa9s petits._NEWLINE_En aquella \xc3\xa8poca per a posar una emissora en funcionament es necessitava el perm\xc3\xads oficial del Ministeri de Telecomunicacions, per\xc3\xb2 era molt dif\xc3\xadcil d\xe2\x80\x99aconseguir, ja que el pa\xc3\xads estava sota la dictadura franquista. El llavors alcalde d\xe2\x80\x99Igualada, Francesc Matosas, autoritza que l\xe2\x80\x99emissora de Josep M. Prat funcioni dues hores cada dia, concretament d\xe2\x80\x99una a tres de la tarda. A m\xc3\xa9s, a aquest perm\xc3\xads municipal s\xe2\x80\x99hi va afegir el de la Delegaci\xc3\xb3n Provincial de Sindicatos, i el de la Falange Espa\xc3\xb1ola Tradicionalista y de las JONS, perqu\xc3\xa8 no pogu\xc3\xa9s ser acusada de clandestina._NEWLINE_Un fet curi\xc3\xb3s \xc3\xa9s que com que els locutors havien de parlar en llengua castellana, molts cops s\xe2\x80\x99equivocaven i deien \xe2\x80\x9cperd\xc3\xb3n\xe2\x80\x9d, d\xe2\x80\x99aqu\xc3\xad que alg\xc3\xba bateg\xc3\xa9s l\xe2\x80\x99emissora com \xe2\x80\x9cRadio perd\xc3\xb3n\xe2\x80\x9d. Despr\xc3\xa9s que l\xe2\x80\x99emissora tingu\xc3\xa9s un estat m\xc3\xa9s oficial es trasllad\xc3\xa0 al segon pis de l\xe2\x80\x99edifici de l\xe2\x80\x99Ajuntament d\xe2\x80\x99Igualada._NEWLINE_Josep M. Prat, per\xc3\xb2, encara volia el perm\xc3\xads del Ministeri, aix\xc3\xad que viatj\xc3\xa0 a Madrid per a reunir-se amb el ministre de Telecomunicacions. Tot i no aconseguir el perm\xc3\xads, el ministre li va prometre que tots els papers que li arribessin en contra de l\xe2\x80\x99emissora igualadina anirien directament a la paperera. El Ministeri, en veure que hi ha inter\xc3\xa8s a tot Espanya per a crear r\xc3\xa0dios locals, fa una reglamentaci\xc3\xb3 legal, fent sorgir les estacions escola sota la direcci\xc3\xb3 del Frente de Juventudes._NEWLINE_\xc3\x89s el dissabte dia 22 de gener de 1950 quan a la una en punt del migdia comen\xc3\xa7a a emetre Radio Igualada, Estaci\xc3\xb3n escuela n\xc3\xbamero 4 del Frente de Juventudes, situada a l\xe2\x80\x99avinguda Balmes, a l\xe2\x80\x99edifici de l\xe2\x80\x99institut Garcia Fossas, actualment seu de l\xe2\x80\x99Escola \xc3\x80uria. Les paraules inicials d\'aquesta primera emissi\xc3\xb3 oficial van ser "Aqu\xc3\xad, R\xc3\xa0dio Igualada", pronunciades per Joan Armengol i Costa._NEWLINE_Josep Llad\xc3\xb3 n\xe2\x80\x99\xc3\xa9s el primer director, i quatre anys m\xc3\xa9s tard, el 1954, Enric Basas el substitueix tot assumint la direcci\xc3\xb3 de l\xe2\x80\x99emissora. Ell mateix explica com era la r\xc3\xa0dio: \xe2\x80\x9cconsistia en una elemental taula de mescles, un plat giradisc, un micr\xc3\xb2fon i uns quants discs de pasta de 78 r.p.m. i tot en una redu\xc3\xafda estan\xc3\xa7a que servia per tot; control i locutori a la vegada\xe2\x80\x9d. Les instal\xc2\xb7lacions es van anar millorant i renovant, ja que l\xe2\x80\x99evoluci\xc3\xb3 tecnol\xc3\xb2gica era constant. L\xe2\x80\x99art\xc3\xadfex dels aspectes t\xc3\xa8cnics de l\xe2\x80\x99emissora fou Francesc Torras, que va aportar coneixements del camp dels radioafeccionats. L\'emissora compt\xc3\xa0 amb la col\xc2\xb7laboraci\xc3\xb3 del periodista Joan Armengol i Costa que revolucion\xc3\xa0 tot all\xc3\xb2 relacionat amb l\xe2\x80\x99entrevista i el reportatge. Al cap de poc temps Joan Armengol reb\xc3\xa9 una oferta de R\xc3\xa0dio Barcelona i marx\xc3\xa0, convertint-se en el primer radiofonista format a l\xe2\x80\x99Estaci\xc3\xb3 Escola._NEWLINE_L\'any 1960 R\xc3\xa0dio Igualada passa a pert\xc3\xa0nyer a la Cadena Azul de Radiodifusi\xc3\xb3n (CAR) que inclou totes les emissores del Frente de Juventudes d\'Espanya._NEWLINE_Fins a 1964 emetia amb Ona Mitjana (R\xc3\xa0dio AM). Una nova llei d\'aquell any origin\xc3\xa0 una davallada important i van desapar\xc3\xa8ixer moltes emissores que no van poder fer el canvi d\xe2\x80\x99Ona Mitjana a Freq\xc3\xbc\xc3\xa8ncia Modulada. R\xc3\xa0dio Igualada va poder seguir funcionant d\xe2\x80\x99una manera original amb una emissora que va fer un r\xc3\xa0dio afeccionat de Tarragona que era com una capsa de sabates, molt petita. L\'emissora funcionava, per\xc3\xb2 poca gent podia escoltar-la, ja que no hi havia aparells per a sintonitzar la Freq\xc3\xbc\xc3\xa8ncia Modulada. Mig any m\xc3\xa9s tard, i a trav\xc3\xa9s d\xe2\x80\x99un concurs, R\xc3\xa0dio Igualada canvi\xc3\xa0 els aparells d\xe2\x80\x99Ona Mitjana dels oients per aparells de FM. S\xe2\x80\x99aconseguiren canviar 1500 r\xc3\xa0dios dels oients, recuperant l\'audi\xc3\xa8ncia._NEWLINE_En aquells temps R\xc3\xa0dio Igualada desenvolupava una gran tasca informativa i de servei a la ciutat, cosa que la feu mereixedora de la Medalla de la Ciutat al m\xc3\xa8rit cultural el 1970. El 1975, coincidint amb el vint-i-cinc anys de l\xe2\x80\x99emissora igualadina, la CAR i la REM (Red de Emisoras del Movimiento), les emissores dels sindicats, es fusionen tot formant la cadena radiof\xc3\xb2nica Radio Cadena. El 1979, despr\xc3\xa9s de quasi 30 anys al capdavant de l\xe2\x80\x99emissora, Enric Basas marx\xc3\xa0 a R\xc3\xa0dio Tarragona i Jes\xc3\xbas Enrique de Pedro, fins llavors cap de programes de l\xe2\x80\x99emissora, pass\xc3\xa0 a dirigir R\xc3\xa0dio Igualada._NEWLINE_El 1988 R\xc3\xa0dio Igualada canvi\xc3\xa0 de cadena passant a pert\xc3\xa0nyer a Radio Nacional de Espa\xc3\xb1a. Amb la cadena de Madrid hi hagu\xc3\xa9 problemes, ja que el juny de 1991 don\xc3\xa0 l\xe2\x80\x99ordre que R\xc3\xa0dio Igualada s\xe2\x80\x99hi connecti al llarg de les 24 hores del dia, cosa que suposava deixar d\xe2\x80\x99emetre programes propis i passar a ser un repetidor de R\xc3\xa0dio Nacional. Els treballadors van decidir tancar-se durant una tarda a la seu de R\xc3\xa0dio Igualada, que des del 1977 ja es trobava al carrer d\xe2\x80\x99\xc3\x92dena n\xc3\xbamero 18. L\xe2\x80\x99emissora es va tancar finalment aquell mes, i fou liquidada, convertint-se en repetidor de RNE, aix\xc3\xad que per la freq\xc3\xbc\xc3\xa8ncia del 89.4 FM els igualadins podien escoltar l\xe2\x80\x99emissora de l\xe2\x80\x99Estat._NEWLINE_El 1992 comen\xc3\xa7\xc3\xa0 una nova etapa, coincidint amb govern socialista a l\xe2\x80\x99Ajuntament i al Govern Central. Des de l\xe2\x80\x99equip de l\'alcalde Jordi Aymam\xc3\xad es feren gestions per tal que Radio Nacional ced\xc3\xads, fet que finalment va fer. La r\xc3\xa0dio del carrer d\xe2\x80\x99\xc3\x92dena estava totalment equipada i l\xe2\x80\x99Ajuntament d\xe2\x80\x99Igualada inaugur\xc3\xa0 l\'emissora el 13 de febrer de 1993 lliure de cadenes, com emissora municipal amb Merc\xc3\xa8 Moreno al capdavant i sota la freq\xc3\xbc\xc3\xa8ncia del 96.6 de l\xe2\x80\x99FM._NEWLINE_L\xe2\x80\x99any 1995 R\xc3\xa0dio Igualada torn\xc3\xa0 a canviar de freq\xc3\xbc\xc3\xa8ncia passant al 103.2 FM. Aquest canvi, ordenat pel Ministeri de Telecomunicacions, fou degut a les den\xc3\xbancies que l\xe2\x80\x99emissora municipal reb\xc3\xa9 d\xe2\x80\x99altres emissores, ja que el dial d\xe2\x80\x99aquestes estava molt proper al 96.6 FM de manera que R\xc3\xa0dio Igualada entorpia la correcta emissi\xc3\xb3 d\xe2\x80\x99altres r\xc3\xa0dios._NEWLINE_El 2014, l\'Ajuntament d\'Igualada va inaugurar les noves instal\xc2\xb7lacions de R\xc3\xa0dio Igualada, al carrer Lleida.'